Torsdag var skolebøgerne og klasseundervisningen skiftet ud med stemmesedler og valgurner på 87 nordjyske skoler, som alle havde valgt at deltage i Skolevalget 2021. Her skulle de prøve at sætte kryds på en stemmeseddel i stemmeboksene. Stemmeoptællingen kunne følges på skolevalg.dk - og her forelå resultatet torsdag aften. Rød blok sejrede med lidt over 57 procent af stemmerne. Den tendens slog også igennem i Nordjylland. Her var det i 8 kommuner Socialdemokratiet, der fik flest stemmer. I Jammerbugt Kommune blev De Konservative topscorer og i Thisted Kommune strøg Venstre til tops. Skolevalget er et fiktivt folketingsvalg, hvor elever i 8., 9., og 10. klasse kan prøve kræfter med, hvad det vil sige at deltage i et valg. Formålet med Skolevalget er at styrke de unges forståelse af folkestyret og at øge deres engagement i demokratiet.

Referat:
8 ud af 10 kommuner ville have rødt flertal, hvis de unge kunne stemme.